දසවැනි කොරියානු භාෂා ප්‍රවීණතා විභාගය අද (13) ආරම්භ වෙයි.දකුණූ කොරියාවේ රැකියා අවස්ථා ලබා ගැනීම සඳහා ප්‍රධානතම සුදුසුකම ලෙස සැලකෙන මෙම භාෂා ප්‍රවීණතා විභාගය කොළඹ සහ ඒ අවට පිහිටි මධ්‍යස්ථාන 9 කදී පැවැත්වීමට කටයුතු යොදා තිබෙන අතර ඒ සඳහා අයැදුම්කරුවෝ 34261 දෙනෙකු සුදුසුකම් ලබා තිබෙන බව ශ්‍රී ලංකා විදේශ සේවා නියුක්ති කාර්යාංශය ප්‍රකාශ කරයි.කොළඹදී පැවැත්වෙන මේ විභාගය වෙනුවෙන් සියලු කටයුතු සූදානම්කර තිබෙන අතර එම විභාගය කොළඹ හින්දු විද්‍යාලය, තර්ස්ටන් විද්‍යාලය, ඉසිපතන විද්‍යාලය, විශාඛා විද්‍යාලය, මහානාම විද්‍යාලය, ඩී.එස්. සේනානායක විද්‍යාලය, නාලන්දා විද්‍යාලය, ගෝතමී බාලිකා විද්‍යාලය හා අශෝක විද්‍යාලයේදී පවත්වන බවද එම කාර්යාංශය සඳහන් කරයි.මෙම විභාගයේ පළමු අදියර පෙරවරු 10.30 සිට 11.40 දක්වාද එහි දෙවැනි අදියර පස්වරු 3.00 සිට 4.10 දක්වාද පැවැත්වේ.මෙවර විභාගයෙන් තෝරා ගන්නා ප්‍රමාණය 5000 ක් වන අතර ඉන් 3500 ක් කර්මාන්ත අංශයේ රැකියා සඳහාද 1500 ධීවර අංශයේ රැකියා සඳහාද යොමු කිරීමට නිමිතය.පසුගිය 2011 වර්ෂයේ පැවති කොරියානු භාෂා ප්‍රවීණතා විභාගය සඳහා අයැදුම්කරුවන් 50733 දෙනෙකු පෙනී සිටි අතර එයින් 11213 දෙනෙකු විභාගය සමත් වූහ.මෙම විභාගය කොරියානු මානව සම්පත් දෙපාර්තමේන්තුව සහ ශ්‍රී ලංකා විභාග දෙපාර්තමේන්තුව මඟින් පවත්වන අතර ශ්‍රී ලංකා විදේශ සේවා නියුක්ති කාර්යාංශය අධීක්ෂණය හා මෙහෙයවීම සිදු කරයි.විභාගයේදී කිසිදු වංචනික ක්‍රියාවකට ඉඩ සලසා නොමැති අතර එවැනි වංචනික ක්‍රියාවන් කෙරෙහි යොමු නොවන ලෙස කාර්යාංශයේ සභාපති අමල් සේනාලංකාධිකාර මහතා අපේක්ෂකයින්ගෙන් ඉල්ලීමක් කරයි.විභාග වංචා සිදු වුවහොත් නැවත කොරියානු භාෂා ප්‍රවීණතා විභාගයකට පෙනීසිටීම වෙනුවෙන් වසර දෙකක තහනමක් පැනවේ.මෙවර විභාගය සඳහා පොලිස් ආරක්ෂාවද ලබාගෙන තිබෙන අතර කල්වේලා ඇතිව විභාග මධ්‍යස්ථානවලට පැමිණීමෙන් අනවශ්‍ය තදබදයන්ගෙන් සිදුවන අපහසුතාවයන් අවම වන බවද විදේශ සේවා නියුක්ති කාර්යාංශය පෙන්වා දෙයි..